Doložka  finančných, ekonomických a environmentálnych vplyvov a vplyvov na zamestnanosť

Predpoklad dopadu návrhu zákona, ktorým sa mení a dopĺňa zákon č. 480/2002 Z.z. o azyle a o zmene a doplnení niektorých zákonov v znení neskorších predpisov a o zmene a doplnení niektorých zákonov na štátny rozpočet

	Výdavky Ministerstva vnútra SR súvisiace s realizáciou migračnej politiky SR v oblasti jeho pôsobnosti sú popri základných výdavkoch spojených s fungovaním príslušnej infraštruktúry v rozhodujúcej miere ovplyvňované  počtami cudzincov žiadajúcich o udelenie azylu, ich skladbou (muži, ženy a deti), zdravotným stavom a dĺžkou trvania azylovej procedúry až do udelenia alebo neudelenia azylu. Od požiadania o azyl až do ukončenia azylovej procedúry sú žiadatelia o udelenie azylu kompletne materiálne a finančne zabezpečovaní migračným úradom. Nárast počtov žiadateľov od vzniku SR má neustále výrazne stúpajúcu tendenciu.

	Na základe predpokladaného ďalšieho vývoja v oblasti migrácie od prijatia nového zákona o azyle  od 1.1.2003 došlo k nárastu počtu žiadateľov za rok 2003 až na 10 358. Odôvodnene a v  súvislosti s  implementáciou Nariadenia Rady (ES) č. 343/2003 z 18. februára 2003 ustanovujúceho kritériá  a mechanizmy na určenie členského štátu zodpovedného za posúdenie žiadosti o azyl, podanej v členskom štáte príslušníkom tretej krajiny (tzv. Dublinské nariadenie) od 1.5.2004 ako aj dopadom novely navrhovanej od 1.2.2005 možno  predpokladať stabilizáciu počtu žiadateľov ročne vo výške 15000 až 20000. 

Nárast počtov žiadateľov o udelenie azylu na  území SR od 1.1.1993 do 31.7.2004 bol nasledovný:

 

Výdavky súvisiace s realizáciou zákona č. 480/2002 Z.z. o azyle a o zmene a doplnení niektorých zákonov v znení neskorších predpisov a  jeho navrhovanou novelou v rozpočtovom roku 2005 budú závislé od skutočných  počtov cudzincov vstupujúcich do azylovej procedúry, pričom bude nevyhnutné pokryť ich aj vzhľadom na zotrvačnosť odozvy na nový právny stav v praxi a rozpočet Migračného úradu MV SR zvýšiť v zmysle návrhu rozpočtu na rok 2005 spracovaného na základe limitov stanovených správcom rozpočtovej kapitoly vo výške   331 029 tis. Sk a priorít na rok 2005 vo výške  240 285 tis. Sk na  celkovú výšku   571 314 tis. Sk, ako aj v súlade s čl. 24 ods. 2 smernice Rady 2003/9/ES z 27. januára 2003, ktorou sa ustanovujú minimálne štandardy pre prijímanie žiadateľov o azyl („Členské štáty pridelia zdroje potrebné v súvislosti s vnútroštátnymi prijatými na implementáciu tejto smernice.“)

V súvislosti s uvedenými skutočnosťami je potrebné v závislosti od predpokladaných trendov vývoja migrácie v podmienkach novej právnej úpravy azylovej problematiky  zabezpečiť plnenie nasledovných úloh:  

1. Zriadenie a prevádzkovanie azylového zariadenia pre „ neprispôsobilých“ žiadateľov s plánovanou  kapacitou pre 150 osôb prebudovaním už existujúceho zariadenia na podmienky sprísneného režimu.

2. Vykonávanie pravidelnej výučby slovenského jazyka vo všetkých azylových zariadeniach.

3. Overovanie vekovej hranice žiadateľov v sporných prípadoch maloletých cudzincov.

Z hľadiska potrieb personálneho zabezpečenia výkonu činnosti migračného úradu,  ako rozvojového útvaru MV SR, ktoré priamo nesúvisia len so zabezpečením implementácie predmetného návrhu zákona v praxi, bude potrebné doplniť TZP/ tabuľky zloženia a počtov/ do konca roka 2004 o ďalších 54 TZP s tým, že pre rok 2005 bude potrebné uvažovať s ďalším navýšením TZP o 162 / z toho 100 TZP v štátnej službe a 62 TZP  pre výkon činností vo verejnom záujme / ku konečnému naplneniu až na počet  373 TZP/. Prioritu bude mať najmä posilnenie procedurálno-rozhodovacích činností s cieľom nevyhnutného zefektívnenia azylového procesu.

Kvantifikácia výdavkov MV SR včítane dopadu novely zákona o azyle  v roku 2005 v členení na položky je nasledovná:                                                                                      
/ v tis. Sk/ | Skutočné | Skutočné | Upravený | Návrh | Návrh
| výdavky | výdavky | rozpočet | Rozpočtu | priorít
| r. 2002 | r. 2003 | r. 2004 | r. 2005 | r. 2005
Počet zamestnancov | 120 | 147 | 157 | 211 | 162
Výdavky spolu | 103 265 | 122 621 | 149 115 | 331 029 | 240 285
Bežné výdavky spolu | 102 205 | 114 953 | 143 684 | 241 879 | 112 230
Z toho: | | | | |
- 610 mzdy, platy a ost. osob. vyrov. | 18 526 | 21 850 | 25 197 | 26 288 | 42 319
- 620 odvody | 6 878 | 8  150 | 9 055 | 9 681 | 14 553
- 630 tovary a služby | 74 561 | 82 550 | 107 432 | 197 536 | 45 083
- 640 bežné transfery | 2 240 | 2 403 | 2000 | 8 374 | 10 275
Kapitálové výdavky spolu | 1 060 | 21 100 | 5 431 | 89 150 | 128 055
V tom: | | | | |
- 710 obstaranie kapitálových aktív | 1 060 | 7 668 | 2 431 | 89 150 | 128 056
- 720 kapitálové transfery | 0 | 0 | 3 000 | 0 | 0
	(tovary a služby = výdavky za nájomné, opravy, energie, údržbu, stráženie objektov, atď., bežné transfery= vreckové žiadateľom o udelenie azylu, cestovné zo ZT a PT na Migračný úrad MV SR a do zdravotníckych zariadení, stravné pri ubytovaní v integračnom stredisku, podpory pri narodení detí, pohrebné, príspevky obciam, atď., kapitálové transfery=príspevky  obciam na ubytovanie azylantov)

Zo sumarizácie výdavkov je zrejmé, že nárast finančných prostriedkov v rozpočtovom roku 2005 bude zameraný do oblasti kapitálových výdavkov, čo bude dôsledkom zriadenia azylového zariadenia pre „neprispôsobilých“ žiadateľov, nových azylových zariadení a prijímacích centier v tranzitných priestoroch medzinárodných letísk. Je reálny predpoklad, že v nasledujúcich rozpočtových rokoch celkové výdavky klesnú, nakoľko sa zredukuje potreba kapitálových výdavkov, ktoré  budú smerované najmä do oblasti tovarov a služieb, v rámci čoho sa hradia aj nárokové potreby žiadateľov o azyl.

Predpoklad dopadu  návrhu zákona na zamestnanosť:
Prijatie samotného návrhu zákona, ktorým sa mení a dopĺňa zákon č. 480/2002 Z.z. o azyle a o zmene a doplnení niektorých zákonov v znení neskorších predpisov a o zmene a doplnení niektorých zákonov nebude mať vplyv na zamestnanosť. 
S prihliadnutím na úlohy, ktoré Migračný úrad MV SR v oblasti migračnej politiky štátu a azylu  bude zabezpečovať v nastávajúcom rozpočtovom období,  však bude potrebné pre rok 2005 v rámci priorít vlády Slovenskej republiky na rok 2005 navýšiť tabuľky zloženia a počtov o 162 pracovných miest, z toho 100 miest v štátnej službe a 62 miest na výkon činností vo verejnom záujme (viď tabuľku na str. 2). Tieto požiadavky už boli uplatnené v rámci priorít na rok 2005. 

Predpoklad dopadu návrh zákona na životné prostredie  
Návrh zákona, ktorým sa mení a dopĺňa zákon č. 480/2002 Z.z. o azyle a o zmene a doplnení niektorých zákonov v znení neskorších predpisov a o zmene a doplnení niektorých zákonov nebude mať negatívny dopad na životné prostredie.

Rozpočtové dopady, ktoré súvisia s prijatím novely zákona o azyle, sa budú riešiť v rámci rozpočtovej kapitoly MV SR na rok 2005 v rozpočte pre migračný úrad na rok 2005 v  zmysle predloženého návrhu rozpočtu a priorít na rok 2005.